Nr. DB/185055/20.07.2020

**REFERAT DE APROBARE**

Prin *Ordonanţa de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări şi completări prin Legea nr. 49/2011, cu modificările şi completările ulterioare,*  se armonizează legislația națională cu *aquis-ul comunitar* în privința protecției naturii.

Ordonanța de urgenţă a Guvernului nr. 57/2007, aprobată cu modificări şi completări prin Legea nr. 49/2011, cu modificările şi completările ulterioare, stabilește un sistem coerent și eficient de management al capitalului natural, în concordanță deplină cu prevederile comunitare în domeniu, având ca fundament faptul real că dezvoltarea sistemelor socio-economice se poate face numai pe baza sistemelor ecologice naturale și semi-naturale, distrugerea acestora sau perturabarea funcțiilor lor specifice putând avea consecințe grave atât la nivel local, regional, cât și global.

Dispozițiile *Ordonanței* stabilesc cadrul general pentru instituirea de arie naturală protejată, categoriile de management, administrarea rețelei de arii protejate, conservarea habitatelor, speciilor și a altor bunuri de patrimoniu, modalitatea de acordare a derogărilor, cazurile în care se pot modifica limitele ariilor naturale protejate.

În anul 2018 a fost publicată *Legea nr. 158/2018 pentru modificarea şi completarea Ordonanţei de urgenţă a Guvernului nr. 57/2007* care introduce ca un caz particular posibilitatea modificării limitelor ariilor protejate de interes național, prin scoaterea unor suprafețe din interiorul acestora, dacă pentru suprafețele respective, la data de 29 iunie 2007, erau aprobate, prin hotărâre a Guvernului, licenţe de concesiune pentru exploatarea de resurse minerale neregenerabile, în temeiul legislaţiei miniere în vigoare. *Legea nr. 158/2018* instituie, totodată, obligativitatea compensării suprafețelor scoase în afara limitelor ariilor naturale protejate generate de aceste situații derogatorii prin instituirea, prin grija și cheltuiala titularului de licență, a regimului de arie naturală protejată pe o altă suprafaţă adiacentă ariei naturale protejate din care s-a efectuat scoaterea, situată oriunde pe graniţa acesteia, suprafaţa minimă adusă în compensare fiind echivalentă cu suprafaţa scoasă de pe teritoriul ariei naturale protejate, majorată cu zona-tampon.

De asemenea, prevederile *Legii nr. 158/2018* integrate în *Ordonanţa de urgenţă a Guvernului nr. 57/2007,* la art. 561 alin. (5),arată că *”Modalitatea de modificare a limitelor, prevăzută la alin. (4), se realizează, la cererea titularului de licenţă, prin act administrativ al conducătorului autorităţii publice centrale de protecţie a mediului.”*

În conformitate cu prevederile *Legii nr. 52/2003 privind transparenţa decizională în administraţia publică, republicată*, proiectul de Ordin a fost postat pe site-ul MMAP, la domeniul transparență decizională, spre consultare. În urma consultării publice și a comentariilor primite, s-a organizat o dezbatere publică în data de 7 iulie 2020, cu participarea celor interesați.

În urma consultării publice, au fost transmise comentarii de către 3 entități și s-a solicitat organizarea unei dezbateri publice de către două entități. Comentariile au vizat, în principal, următoarele aspecte: (i) nelegalitatea Legii în baza căreia proiectul de Ordinul a fost realizat și a Ordinului în sine; (ii) necesitatea ca ordinul să se aplice numai ariilor naturale protejate de interes național care nu se suprapun cu alte ariii naturale protejate; (iii) necesitatea identificării numărului de cazuri pentru care se aplică Modalitatea care face obiectul proiectului de Ordin; (iv) necesitatea stipulării în conținutul proiectului de Ordin a faptului că proiectul de act normativ de scoatere a unei suprafețe dintr-o arie protejată este o etapă ulterioară compensării, respectiv instituirii, prin grija și cheltuiala titularului de licență, a regimului de arie naturală protejată pe o altă suprafaţă adiacentă ariei naturale protejate din care s-a efectuat scoaterea, situată oriunde pe graniţa acesteia, suprafaţa minimă adusă în compensare fiind echivalentă cu suprafaţa scoasă de pe teritoriul ariei naturale protejate, majorată cu zona-tampon.

Ulterior dezbaterii, în proiectul de Ordin a fost introdus un nou articol, care să clarifice condițiile în care este posibilă exploatarea de resurse minerale neregenerabile dacă suprafața eliminată dintr-o arie naturală protejată de interes național în baza prevederilor Legii nr. 158/2018 și urmând Modalitatea din prezentul ordin are statutul de sit Natura 2000. De asemenea, s-a introdus la art. 2 din Metodologie pct. c), care prevede depunerea unei copii a hotărârii de Guvern care atestă că prin grija şi pe cheltuiala titularului de licenţă, s-a instituit regimul de arie naturală protejată pe o altă suprafaţă adiacentă ariei naturale protejate, situată oriunde pe graniţa acesteia. Suprafaţa minimă adusă în compensare trebuie echivalentă cu suprafaţa scoasă de pe teritoriul ariei naturale protejate, majorată cu zona-tampon.

Având în vedere cele menționate și pentru punerea în aplicare a prevederilor art. 561 alin. (5) din *Ordonanţa de urgenţă a Guvernului nr. 57/2007, aprobată cu modificări şi completări prin Legea nr. 49/2011, cu modificările şi completările ulterioare,* a fost elaborat proiectul de **Ordin al ministrului mediului, apelor și pădurilor privind aprobarea Modalității de modificare a limitelor unei arii naturale protejate de interes național prin scoaterea unor suprafeţe din interiorul acesteia, dacă, pentru suprafeţele respective, la data de 29 iunie 2007, erau aprobate, prin hotărâre a Guvernului, licenţe de concesiune pentru exploatarea de resurse minerale neregenerabile, în temeiul legislaţiei miniere în vigoare,** pe care îl supunem avizării și aprobării.